กระทรวงวัฒนธรรม ประกาศยกย่อง ชิน ประสงค์ นักปั้นสุนัขทรงเลี้ยง เพชรา เชาวราษฎร์ เป็นศิลปินแห่งชาติประจำปี 2561
กระทรวงวัฒนธรรม ประกาศยกย่อง ชิน ประสงค์ นักปั้นสุนัขทรงเลี้ยง เพชรา เชาวราษฎร์ เป็นศิลปินแห่งชาติประจำปี 2561 นายวิษณุ เครืองาม รองนายกรัฐมนตรี ประธานกรรมการวัฒนธรรมแห่งชาติ ประกาศผลการคัดเลือกศิลปินแห่งชาติ ประจำปี 2561 ที่ได้รับการการยกย่องเชิดชูเกียรติ จำนวน 12 คน แบ่งเป็น 3 สาขา ได้แก่ สาขาทัศนศิลป์ 4 คน ประกอบด้วย ประเภทวิจิตรศิลป์ งานประติมากรรม นายชิน ประสงค์ ผู้ปั้นสุนัขทรงเลี้ยงในพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร และงานจิตรกรรม นายปริญญา ตันติสุข ประเภทประยุกต์ศิลป์ ได้แก่ งานด้านประณีตศิลป์ ทอผ้า นางคำปุน ศรีใส และงานสถาปัตยกรรมภายใน นายคงศักดิ์ ยุกตะเสวี ผู้ออกแบบพระราชวัง และโรงแรมของไทยและต่างประเทศ สาขาวรรณศิลป์ ได้แก่ นายจำลอง ฝั่งชลจิตร และนายเสน่ห์ สังข์สุข และสาขาศิลปะการแสดง ประกอบด้วย ประเภทดนตรีไทย นาฎศิลป์ไทย และศิลปะการแสดงพื้นบ้าน ได้แก่ นายวิโรจน์ วีระวัฒนานนท์ (ลิเก) และนางกั้น เชาวพ้อง (โนรา) ประเภทดนตรีสากล และนาฏศิลป์สากล จำนวน 2 คน ได้แก่ นางสุคนธ์ พรพิรุณ (ผู้ประพันธ์เพลงไทยสากล) และนายประภาส ชลศรานนท์ (ผู้สร้างสรรค์กิจการงานบันเทิงและดนตรีไทยสากล) และประเภทภาพยนตร์และละคร ได้แก่ นางสมสุข กัลย์จาฤก (ละครวิทยุ-ละครโทรทัศน์) และนางเอก ชาวราษฎร์ หรือเพชรา เชาวราษฎร์ (ภาพยนตร์) กรมส่งเสริมวัฒนธรรมจะทำหนังสือกราบบังคมทูล ขอพระราชทานพระราชวโรกาสนำศิลปินแห่งชาติทั้ง 12 คนเข้าเฝ้าฯรับพระราชทานเข็มและโล่เชิดชูเกียรติในวันที่ 24 กุมภาพันธ์ ซึ่งถือเป็นวันศิลปินแห่งชาติ